  Виталий Пронин Парсь вордон удыс Удмуртиысь экономикалы бадӟым пайда вае.Россиысь 16 улосъёсты сюлмаськытэ парсьёслэн африканской чумазыя кылдэм югдур. Вань-а кышкытлык шаермы понна? Та  но мукетыз сярысь вераз Удмуртиысь Пудо эмъянъя валтӥсь управленилэн кивалтӥсез Геннадий Бурдов. Парсьлы кышкыт, бурдолы ӧвӧлПриволжск федерал округе пырись  Саратов, Пенза но Нижний Новгород улосъёсын та чер шараяськиз ини. Парсьёслэн африканской чумазы - кышкыт паласькись висён. Соин черлало  гуртысь нурскетӥсьёс но кырпарсьёс. Висён ӝог вӧлме но пудоез погыртэ. Та чумаез вормыны уг луы, соин ик пудоез быдто. Висён медаз паласькы шуыса, чер кылдэм интыысен 20 иськемозь парсьёсты суто. Пудо эмъянъя валтӥсь управленилэн кивалтӥсез Геннадий Бурдов верамъя,  шаерамы ваньмыз лэсьтӥське,  та чер асьме дӥне медаз шедьы шуыса.- Югдур зэмзэ но шугъяськытӥсь. Кылсярысь, Рязань улосысь Шацкий свинокомплексысь 13 сюрс парсь быдтэмын ини, али эскеро Москва областьысь комплексэз. Шаерамы ваньмыз-ӧвӧлэз 249 сюрс парсь лыдъяське.  Нимаз адямиос сяна, та пудоез будэто 12 эштосъёс, 3 фермер хозяйствоос но УФСИН-э пырись 4  предприятие. Милям специалистъёсмы ялан чакласа возё  гурт калыклэсь но бадӟым хозяйствоослэсь пудооссэс. Туэ гинэ 948 парсьёслэн но 169 кырпарсьёслэн пробазы басьтэмын, соос возьматӥзы: пудо черламын  ӧвӧл. Но оскон ӧвӧл, республикаямы висись пудо, сӥль яке животлы чаклам сиён уз вуэ шуыса. Милям специалистъёсмы ГИБДД-ын ужасьёсын ӵош сюрес вылын чакласькыса сылӥзы. Вузъёсты но пудоез нуон-ваёнъя куронъёсты тӥям понна 29 протокол но штраф гожтэмын. Тани кемалась ик ӧвӧл Можгае палэнысь чабей вуиз, чылкыт-а, ӧвӧл-а, йӧнала тодмо ӧвӧл. Чакламын чабеез ӟырдатыса сузяны но птицефабрикае келяны, малы ке шуоно парсьёслэн кыленызы тылобурдоос уг висё, - шуэ Геннадий Николаевич.Геннадий Бурдов верамъя, адямиослы но муниципал кылдытэтъёслэн кивалтӥсьёссылы сак кариськоно. Адӟизы ке, бускельзылы яке фермае парсьёсты яке пудо сиёнэз палэнысь вуттӥзы шуыса, мед жингыртозы Удмуртиысь Пудо эмъянъя валтӥсь управление, татын ужа «пӧсь» телефон. Ветеринаръёс нурскетӥсьлэсь вирзэ басьтозы но тодозы, висе-а парсь, уг-а.- Кин ке шуоз, адямилы та  чер кышкытлык уг кылдыты ук. Но парсь висён республикае вуиз ке, пудо вордон удыс куашкалоз, экономика бадӟым ыштонъёс адӟоз но, уно сюрс адямиос ужтэк кылёзы. Соин ик ми валэктон уж нуиськом,  хозяйствоосын кивалтӥсьёслы гожтэтъёс ысъяськом. Туэ гинэ 163 пол гурт калыкен пумиськылӥмы ини, - шуэ Геннадий Бурдов.Кузьмаськись ӟичыосМукетыз чер -  урмон. Таиз огкадь кышкыт луэ пудо-животлы но, адямилы но. Туэ гинэ республикаысьтымы 21 ёросын, Пичи Пурга, Сюмси, Юкаменск районъёсты но Иж городэз вератэк, 75 урмон учыр шараямын, кылем арын та вакытлы 58 вал. Со пӧлысь 68 процентэз висисьёс -  кыр пӧйшуръёс (кылсярысь, черламын вал 43 ӟичы, 5 нарды, 2 койык, 32 процентэз - гурт пудо (9 скал но парсь), нош 15-ез - пуныос-коӵышъёс.- Висись пӧйшуръёс пудоез куртчыло возь вылын, пыро фермаосы, азбаръёсы. Урмонэз алон вылысь та вакытлы  шаерамы 75 сюрс 159 йыр сюро таза пудолы, валъёслы, ыжъёслы но 48 сюрс 846 коӵышлы-пунылы прививкаос пуктэмын. Палэнэ уг кылё кыр пӧйшуръёс но. Апрель-май толэзьёсы  263 сюрс доза  вакцина тыремын  вал тэльёсы-возьёсы. Туэ республикае  Россиысь вуыны кулэ на эшшо 490 сюрс вирусовакцина 15 миллион 321 сюрс манет тыр. Озьы октябрь толэзе пӧйшуръёсты куинетӥзэ ини эмъюмен утялтомы, - шуиз Геннадий Бурдов.Уж нуиське пӧйшуръ-ёслэсь лыдзэс чакласа возёнъя но. Ӟичыос висеменызы гинэ гуртъёсы уг пыро, соос  укыр трос шаерамы, сиён утчаса ик, вуо азбаръёсы, гидъёсы. Озьы пӧйшурасьёс 115 ӟичыез, 2 кионэз, 15 кузётэм пуныез-коӵышез ыбизы.- Пӧйшуръёслы араз 2-3 пол вакцина сётъяно, урмон висён медаз вӧлмы шуыса. 2014-тӥ-2015-тӥ аръёсы коньдон ӧвӧлэн вакцина шаерамы тырмыт ӧз вуы, соин ик висись пӧйшуръёслэн лыдзы йылӥз. Ӟичы ачиз секыт уг висьы, но урмонэз кузьма пиосызлы, гурт пудолы, адямилы. Бадӟым ыштонъёс адӟо хозяйствоос: туннэ 9 эштосын урмон чер шараямын, - шуэ Геннадий Бурдов.Удмуртиысь Пудо эмъянъя валтӥсь управленилэн «пќсь» телефонъёсыз 94-99-17, 33-05-11, 89120532275.Галина Семёнова Туспуктӥз А. Горбунов Теги: кышкытлыклэсьутиськон пудовордон  